| "Games People Play"The Alan Parsons Project |
| --- |
| Singlen "Games People Play" kansikuva |
| Singlen tiedot |
|  Albumilta | *The Turn of a Friendly Card* |
|  B-puoli | "The Ace of Swords" |
|  Julkaistu | 1980 |
|  Formaatti | 7" single |
|  Tuottaja(t) | Alan Parsons |
|  Tyylilaji | synth pop, sinfoninen rock |
|  Kesto | 04.23 (albumiversio)03.17 (singleversio) |
|  Levy-yhtiö | Arista Records |
| The Alan Parsons Projectin muut singlet |
| "The Turn of a Friendly Card"1980 | "Games People Play"1980 | "Time"1981 |

ÄäninäyteGames People PlayÄänitiedostojen kuunteluohjeet

**Games People Play** on englantilaisen rockyhtye The Alan Parsons Projectin single vuodelta 1980. Syntikkapopia ja progressiivisen rockin elementtejä yhdistelevä kappale oli yhtyeen siihen mennessä suurin hitti.

"Games People Play" julkaistiin myös yhtyeen uhkapelaamisesta kertoneella albumilla *The Turn of a Friendly Card*. Kappaleen kirjoittivat yhtyeen keulahahmot Alan Parsons ja Eric Woolfson, ja sen lauloi Lenny Zakatek, joka aiemmin oli esittänyt myös yhtyeen läpimurtosinglen "I Wouldn’t Want to Be Like You".

Taustaa ja kuvaus kappaleesta
-----------------------------

Woolfsonin vaimo luki kappaleen säveltämisen aikoihin Eric Bernen kirjaa *Games People Play* (suom. *Kanssakäymisen kuviot*), mitä Woolfson piti uhkapeliaiheiselle albumille sopivana nimenä. Monen The Alan Parsons Projectin kappaleen tavoin "Games People Playn" äänityksissä ei käytetty metronomia, vaan rytmin pohjaksi otettiin syntetisaattoriarpeggio. Tässä tapauksessa arpeggio myös jätettiin lopulliseen kappaleeseen.

Kappale on yhdistelmä tarttuvaa syntetisaattorivetoista poppia ja kevyitä progerock-vaikutteita. Sanoitus kertoo kotoa lähtevistä lapsista ja vanhempien yksinäisyyden ja tyhjyyden tunteesta (ns. "tyhjän pesän syndrooma").

"Games People Playstä" tehtiin myös musiikkivideo. Videolla yhtye soittaa kappaleen playbackina studiolla.

Vastaanotto
-----------

"Games People Play" nousi *Billboard Hot 100* -listalla sijalle 16, mikä oli yhtyeen siihen mennessä paras sijoitus. *Cash Boxin* listalla se oli parhaimmillaan sijalla 18. *Billboardin* mukaan "Games People Play" oli Yhdysvalloissa 66. suosituin single vuonna 1981.

*AllMusic*-sivuston Mike DeGagnen mukaan kappale on samoihin aikoihin singlenä julkaistun "Timen" ohella The Alan Parsons Projectin koko tuotannon paras kappale. Myös *Billboardissa* tuoreeltaan julkaistu arvio kehui kappaletta yhdeksi albumin parhaista. *Classic Rock Review* -sivustolla Ric Albano kiittelee kappaleen "filosofisia sanoituksia", "progerock-tehosteita" sekä "cooleja arppeggioita".

Populaarikulttuurissa
---------------------

"Games People Play" on mukana vuonna 2006 julkaistun *Grand Theft Auto: Vice City Stories* -videopelin ääniraidalla. Kappale soi fiktiivisellä Flash FM -radiokanavalla.

Kokoonpano
----------

|  |  |
| --- | --- |
| Yhtyeen jäsenet
* Alan Parsons – tuottaja, äänittäjä, säveltäjä
* Eric Woolfson – koskettimet, säveltäjä, sanoittaja, vastaava tuottaja

 | Sessiomuusikot
* Ian Bairnson – kitara
* Stuart Elliott – rummut
* David Paton – basso
* Lenny Zakatek – laulu

 |

Lähteet
-------

1. ↑  The Alan Parsons Project ‎– Games People Play. *Discogs*. Viitattu 2.9.2020.
2. ↑  The Turn of a Friendly Card (1980) *The Alan Parsons Project -verkkosivut*.  1974–2020. Woolfsongs. Viitattu 2.9.2020. (englanniksi)
3. 1 2  Albano, Ric: Turn of a Friendly Card by Alan Parsons Project *Classic Rock Review*.  6.2.2015. Viitattu 22.8.2020. (englanniksi)
4. 1 2  Moore, Bob: The Turn of a Friendly Card *Prog Archives*.  9.10.2006. Viitattu 22.8.2020. (englanniksi)
5. ↑  What videos were made and can I buy them? *Alan Parsons: Frequently Asked Questions*. Viitattu 2.9.2020.
6. ↑  The Alan Parsons Project - Games People Play (Official Video). RCA Records, 1980. Viitattu 2.9.2020.
7. ↑  The Hot 100: Week of March 14, 1981. *Billboard*. Viitattu 2.9.2020.
8. ↑  Cash Box Top 100 Singles: Week ending March 14, 1981. *Cash Box*. Viitattu 2.9.2020.
9. ↑  Number One Awards – Billboard’s 1981 Year-End Charts : Pop Singles. *Billboard*, 93. vuosikerta, numero 51, 26.12.1981. Viitattu 2.9.2020.
10. ↑  DeGagne, Mike: Alan Parsons / The Alan Parsons Project: The Turn of a Friendly Card *AllMusic*. Viitattu 22.8.2020. (englanniksi)
11. ↑  THE ALAN PARSONS PROJECT--The Turn of a Friendly Card. *Billboard*, 8.11.1980. Viitattu 29.8.2020.
12. ↑  The Music of GTA: Vice City Stories. *IGN*, 17.5.2012. Viitattu 2.9.2020.